ประกันสุขภาพ ลดหย่อนภาษี
เมื่อวานนี้ รัฐบาลประกาศให้นำประกันสุขภาพ มาลดหย่อนภาษีได้ เรื่องนี้อาจจะไม่ดัง คนไม่ค่อยเห็นความสำคัญ แต่จริงๆแล้วเรื่องนี้ เราไม่ควรพลาด ถ้าเรามีเงินได้ที่ต้องเสียภาษี เราอย่าเสียสิทธิ์ตรงนี้
19 ก.ย. 2560

ประกันสุขภาพ ลดหย่อนภาษี/ โดย เพจลงทุนแมน
เมื่อวานนี้ รัฐบาลประกาศให้นำประกันสุขภาพ มาลดหย่อนภาษีได้
เรื่องนี้อาจจะไม่ดัง คนไม่ค่อยเห็นความสำคัญ
แต่จริงๆแล้วเรื่องนี้ เราไม่ควรพลาด
ถ้าเรามีเงินได้ที่ต้องเสียภาษี เราอย่าเสียสิทธิ์ตรงนี้
รัฐบาลอนุญาตให้นำเบี้ยประกันสุขภาพ หรือ อุบัติเหตุ ที่เกี่ยวกับการรักษาพยาบาล มาลดหย่อนภาษีได้สูงสุด 15,000 บาท
จริงๆแล้ว ประกันสุขภาพ และ ประกันอุบัติเหตุ ทำได้ทั้งจากบริษัทประกันวินาศภัย และ บริษัทประกันชีวิต
บริษัทประกันวินาศภัย มีข้อดีคือซื้อได้ปีต่อปี ปรับเปลี่ยนได้ยืดหยุ่นตามความต้องการในปีต่อไป
ส่วนบริษัทประกันชีวิต ต้องซื้อกรมธรรม์ประกันชีวิตหลักก่อนซื้อประกันสุขภาพ หรือ ประกันอุบัติเหตุ
ดังนั้นถ้าเราอยากเริ่มลองทำประกันสุขภาพ หรือ ประกันอุบัติเหตุ ก็น่าจะทำกับบริษัทประกันวินาศภัยแบบปีต่อปีก่อน
วิธีง่ายๆคือเดินเข้าไปธนาคาร แจ้งว่าอยากซื้อประกันสุขภาพ หรือ ประกันอุบัติเหตุ(ที่มีค่ารักษาพยาบาล) ที่เป็นปีต่อปี ทุกธนาคารน่าจะมีประกันประเภทนี้นำเสนอ
เมื่อเรามีเบาะรองรับในตอนที่เราเจ็บป่วย หรือ อุบัติเหตุแล้ว เราก็มั่นใจได้ว่า เมื่อเกิดอะไรขึ้น เงินออมหรือเงินลงทุนที่เราเก็บไว้จะไม่หายไปไหน ไม่ต้องเริ่มที่ศูนย์ใหม่ และบางกรมธรรมม์ก็มีค่าชดเชยรายวันให้ด้วย
จริงๆแล้วประกันสุขภาพ หรือ ประกันอุบัติเหตุ สำคัญกว่าประกันชีวิตเสียอีก
เพราะประกันชีวิตเราตายไปเราไม่ได้เงิน คนอื่นได้เงิน แต่ประกันสุขภาพ หรือ ประกันอุบัติเหตุ ถ้าเกิดอะไรขึ้น เราได้ใช้ประโยชน์จริง
อย่าไปคิดว่าเป็นการจ่ายเงินทิ้ง เพราะเมื่อเกิดอะไรขึ้นมา มันคุ้มกับที่เราจ่ายไปมาก และการที่มีรัฐบาลมาสนับสนุนในการลดหย่อนภาษี ยิ่งทำให้เหมือนเราลดค่าเบี้ยประกันได้น้อยกว่าเดิม ซึ่งปกติบริษัทประกันก็มีกำไรบางอยู่แล้ว เพราะบริษัทประกันก็มีเยอะ แข่งขันค่าเบี้ยกัน
ขอยกตัวอย่างประกันที่ลงทุนแมนมีเลยละกัน (โพสนี้ไม่ได้โฆษณาใดๆ และ ขอไม่บอกชื่อบริษัทประกัน)
ประกันนี้เป็นประกันอุบัติเหตุ (ประกันอุบัติเหตุต้องเป็นประเภทคุ้มครองการรักษาพยาบาลด้วย ถึงจะได้ลดหย่อนภาษี)
จ่ายเบี้ยประกันต่อปี 10,500 บาท
เมื่อเกิดอุบัติเหตุจะได้เบิกได้มากสุดถึง 100,000 บาท ข้อดีคือเบิกตามจริงจาก โรงพยาบาลเอกชนได้ฟรี เราก็รู้ว่า โรงพยาบาลเอกชนมีค่ารักษาแพงขนาดไหน
และ ถ้าเรานอนโรงพยาบาล จะมีเงินชดเชยรายวัน วันละ 2,000 บาท
สุดท้ายถ้าลงทุนแมนตายด้วยอุบัติเหตุ ครอบครัวลงทุนแมนจะได้เงิน 5,000,000 บาท
ทีนี้ก็พอจะนึกภาพออกว่าครอบครัวของลงทุนแมน ไม่ต้องห่วงเลยถ้าลงทุนแมนเสียชีวิต เพราะพวกเขาจะได้เงิน 5,000,000 บาท
ถ้าเรามีรถให้ลองนึกกลับไปดูว่า เราจ่ายค่าเบี้ยประกันรถปีละเท่าไร? แล้วทำไมเราจะจ่ายค่าประกันสำหรับตัวเราเองไม่ได้
ส่วนประกันสุขภาพก็จะต่างจากประกันอุบัติเหตุตรงที่ คุ้มครองในการรักษาเมื่อเราเจ็บป่วย เราก็คงรู้ดีถ้าเราเป็นโรคร้ายแรงขึ้นมา อาจจะทำให้เงินเก็บเราทั้งชีวิตหายไปเลย ประกันสุขภาพก็จะช่วยมาจ่ายแทนได้
และนี่แหละคือข้อดีของประกัน อย่างน้อยทุกคนน่าจะมีติดตัวไว้เป็นเบาะรองรับ เป็นสิ่งที่ถูกแล้วที่รัฐควรสนับสนุนเรื่องนี้
ลักษณะของประกันเมื่อดูแล้วก็จะมีหลักการคล้ายลอตเตอรี่ จ่ายไม่มาก แต่พอแจ๊คพอตที เราจะได้เยอะมาก
ถ้าคนที่ซื้อลอตเตอรี่เป็นประจำ แบ่งเงินนั้น มาซื้อประกันสุขภาพ ประกันอุบัติเหตุ ก็คงจะดี
แต่จะต่างกันก็ตรงที่ คงไม่มีใครอยากได้แจ๊คพอตจากบริษัทประกัน..